als_Latn dik_Latn sag_Latn
Një avokat amerikan tha për BIRN se padia prej 3.2 miliard eurosh kundër Kroacisë për pronën e konfiskuar nga regjimi pro-nazist i Luftës së Dytë Botërore është “e pavlefshme”, sepse ajo është ngritur pa dijeninë e paditësve.
Jonathan Levy, një avokat nga firma ligjore “Brimstone & Co” në Uashington, tha për BIRN të enjten se padia private e ngritur nga viktima të Luftës së Dytë Botërore dhe pasardhësit e tyre kundër shtetit kroat në Gjykatën e Qarkut në Ilinoisin verior në SHBA është "e pavlefshme".
E përditshmja kroate Vecernji list raportoi të hënën se paditësit po kërkojnë 3.2 miliardë euro kompensim nga Kroacia për pronën e konfiskuar, si edhe për vuajtjet e të afërmve të tyre gjatë Luftës së Dytë Botërore të shkaktuara nga ana e shtetit kukull pro-nazist, Shteti i Pavarur i Kroacisë, NDH, i cili drejtohej nga lëvizja fashiste ustashe.
Gazeta raportoi se Ministria e Jashtme në Zagreb e ka marrë padinë, e cila thuhet se është paraqitur majin e kaluar nga pasardhësit e serbëve, hebrenjve dhe romëve të Kroacisë - Lizabeth Lalich, Mladen Djuricich, Robert Predrag Gakovich, Velko Miljus, Bogdan Kljaiç, David Levy dhe Daniel Pyevich.
Por avokati amerikan Jonathan Levy i dërgoi BIRN-it një njoftim ligjor që ai ia dërgoi Ministrisë së Jashtme të mërkurën, në të cilin ai deklaroi se është përfaqësuesi ligjor i Lalich dhe Kljajiç në pretendimet e tyre kundër Vatikanit për paratë që ai mori nga thesari ustash.
Në njoftim ai tha se Lalich dhe Kljajiç nuk ishin të informuar se ishte ngritur padia kundër Kroacisë.
"Ky është një njoftim se padia lartpërmendur e ngritur në Gjykatën e Qarkut në Shtetet e Bashkuara në Ilinoisin Verior u ngrit pa pëlqimin e paditësit dhe është e pavlefshme për arsye të vjedhjes së identitetit dhe mashtrim mbi gjykatën," tha ai.
"Unë përfaqësoj paditësit Lalich dhe Kljaiç dhe ata nuk ishin në dijeni të kësaj padie që ishte ngritur në emër të tyre dhe nuk kanë lidhje me avokatët e përfshirë," shtoi ai.
Levy tha se të paktën tre paditës të tjerë në padinë kundër Kroacisë janë të vdekur dhe sugjeroi se as të tjerët mund të mos jenë në dijeni të kësaj çështjeje.
"Lalich dhe Kljaiç nuk kanë dëshirë ta padisin Kroacinë, që është shteti pasardhës i Republikës Socialiste Federative të Jugosllavisë sipas të drejtës ndërkombëtare dhe po marrin pjesë në procesin për pretendimet për thesarin ustash me Vatikanin, që ne shpresojmë se Kroacia do ta mbështesë,” shkroi Levy.
Dyshohet se disa njerëz në Vatikan sponsorizuan qeverinë ustashë në mërgim pas Luftës së Dytë Botërore dhe ndihmuan për të transferuar pjesë të thesarit të saj - pjesërisht e krijuar nga pasuria e marrë nga serbët, hebrenjtë dhe romët - në Bankën e Vatikanit.
Sipas informacioneve nga gjykata, pasi kundër Kroacisë u paraqit në maj 2016 nga përfaqësuesit e paditësve: Tirsha Michelle Rich nga firma ligjore “Holland and Knight”, LLP, Aron Ross Walner nga “Walner Law Firm”, Ltd, Mark A. Flessner nga “Holland and Knight”, LLP, Anthony Alfred A’amato nga Northwestern Law School dhe avokati Richard M. Carbonara.
Lëvizja ustashe shënjestroi serbët, hebrenjtë dhe romët, duke i vrarë ata, duke i dërguar në kampet naziste gjermane që ndodheshin në Kroaci dhe duke konfiskuar pronën dhe sendet e tyre.
Konfiskimet nën sundimin e NDH-së ishin pjesë e një procesi të quajtur si "Arianitizimi i pronës", në të cilin prona e serbëve, hebrenjve dhe romëve iu dha kroatëve etnikë sipas ligjeve raciale të miratuara në vitin 1941 dhe të modeluara sipas legjislacionit nazist.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn